Hedge แปลว่าอะไร
Hedge แปลว่า การป้องกันความเสี่ยง ยกตัวอย่างเช่น มีร้านค้าร้านหนึ่ง แล้วทำประกันน้ำท่วมไว้ ก็แสดงว่ากำลัง hedge หรือป้องกันความเสี่ยงที่อาจเกิดขึ้นกับร้านค้าอยู่ ในเรื่องกองทุน การ Hedge มักหมายถึง การป้องกันความเสี่ยงเรื่องอัตราแลกเปลี่ยนค่าเงิน เป็นหลัก

คอนเส็ปต์ของการ Hedge ไม่ใช่การที่ทำให้ได้กำไรมากขึ้น แต่เป็นการใช้เครื่องมือทางการเงินบางอย่างเพื่อลดผลกระทบ กรณีผลลัพธ์ไม่เป็นไปในทางที่ต้องการ นโยบายการ Hedge จะมีเฉพาะในกองทุนที่ลงทุนในต่างประเทศเท่านั้น โดยอ่านได้ในหนังสือชี้ชวนว่ากองทุนนั้นมีการป้องกันความเสี่ยงค่าเงินหรือไม่ แล้วถ้ามี เป็นการป้องกันความเสี่ยงบางส่วนหรือป้องกันทั้งหมด

การไปลงทุนในต่างประเทศ กองทุนต้องแลกเงินบาทเป็นสกุลเงินของประเทศนั้นๆ ซึ่งเวลาแลกกลับมาเป็นเงินบาท ค่าเงินอาจจะผันผวน ซึ่งอาจจะกระทบต่อผลกำไรของกองทุนได้ ถ้าเงินบาทอ่อน กำไรจะมากขึ้น ถ้าเงินบาทแข็ง กำไรจะน้อยลง ดังนั้น การที่กองทุนมีการป้องกันความเสี่ยง จะทำให้ไม่ต้องกังวลว่าเงินบาทกำลังจะอ่อนหรือแข็ง แต่นั่นก็หมายความว่าถ้าเงินบาทเกิดอ่อนขึ้นมา ก็ต้องยอมเสียผลกำไรที่เกิดจากอัตราแลกเปลี่ยนไป

สำหรับหลักการเลือกว่าจะลงทุนในกองที่มีการ Hedge ค่าเงินหรือไม่มีนั้น ถ้าเกิดว่าเงินบาทมีแนวโน้มที่จะอ่อนค่าลงในอนาคต การเลือกกองทุนที่ Unhedge ค่าเงินจะช่วยให้ผลกำไรที่ได้มากขึ้น ส่วนถ้าเงินบาทมีแนวโน้มที่จะแข็งค่าขึ้น ก็ควรเลือกกองทุนที่ช่วย Hedge ทำการป้องกันความเสี่ยงค่าเงินให้ตนเอง อย่างไรก็ตาม จะขึ้นอยู่กับความสามารถในการรับความเสี่ยงของแต่ละคนด้วย ถ้าเกิดกังวลกับการขึ้นๆ ลงๆ ของค่าเงิน การเลือกกองทุนที่ Hedge ค่าเงิน ก็น่าจะเป็นทางเลือกที่สบายใจ ทำให้ลงทุนได้อย่างต่อเนื่อง
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน,ตลาดการเงิน & ผลิตภัณฑ์และบริการทางการเงิน